Diari Oficial de la Generalitat Valenciana


Sumari del DOGV 9446, del 08-10-2022 (2022/9237)

DECRET 160/2022, de 7 d'octubre, del Consell, pel qual concedeix la Distinció de la Generalitat per les accions a favor de la igualtat i per a una societat inclusiva, a les empreses Funcotex, SL, i Diseños Medi, SL.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9446

Data del DOGV
:   08-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/9237


Data del document
:   07-10-2022

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 160/2022, de 7 d'octubre, del Consell, pel qual concedeix la Distinció de la Generalitat per les accions a favor de la igualtat i per a una societat inclusiva, a les empreses Funcotex, SL, i Diseños Medi, SL. [2022/9237]  
El Consell, mitjançant el Decret 132/2016, de 7 d'octubre, va crear la Distinció de la Generalitat per les accions a favor de la igualtat i per a una societat inclusiva a fi de reconéixer la trajectòria de persones o entitats que destaquen pel seu compromís en la lluita per la igualtat, per la consecució d'una societat inclusiva i per la visibilitat de la diversitat social.  
Durant la situació d'emergència provocada per la pandèmia de Covid-19, i molt especialment en la primera fase, es va posar en relleu la urgentíssima necessitat de disposar, de manera massiva, de mascaretes suficients per a protegir el conjunt de la població. El brutal creixement de la demanda a escala mundial va provocar un desproveïment de mascaretes i altres elements de protecció, amb la qual cosa es van multiplicar els riscos de contagi de tota la població, molt especialment de les persones més vulnerables i del personal sanitari.  
Davant d'aquesta situació, diverses empreses valencianes van ser capaces de reorientar, amb extraordinària rapidesa, els seus processos de producció per a fabricar mascaretes en quantitat suficient per a assegurar-ne el proveïment per a tota la ciutadania, reduir-ne la dependència del mercat exterior i col·laborar amb les autoritats sanitàries en el control de la pandèmia. Entre aquestes destaquen els esforços de dues empreses del sector tèxtil situades a Torrent: Funcotex, SL, i Diseños Medi, SL.  
Funcotex, SL, és una empresa fundada en 1999 per a la fabricació de fundes de matalassos. En març de 2020 va iniciar el projecte de producció de mascaretes sanitàries, que es van destinar principalment als centres dependents de la Conselleria d'Igualtat i Polítiques Inclusives i als centres educatius.  
Diseños Medi, SL, és una empresa dedicada a la comercialització d'equips i accessoris per a la protecció de les persones treballadors en el lloc de treball. Amb la finalitat de fer front a la demanda de bates de protecció d'un sol ús per als serveis sanitaris de la Generalitat, l'empresa va contractar un grup de dones a través del projecte «Empléate Torrent», de la Fundació Maria Auxiliadora, i va contribuir així a promoure la inserció sociolaboral de les dones.  
Per això, com a reconeixement al seu esforç i capacitat per a reorientar la seua producció cap al millor servei a la ciutadania en una greu situació d'emergència, amb el valor afegit de potenciar la inclusió de les dones, amb la deliberació prèvia del Consell, en la reunió del dia 7 d'octubre de 2022,  
  
  
DECRETE  
  
Concedir la Distinció de la Generalitat per les accions a favor de la igualtat i per a una societat inclusiva, a les empreses Funcotex, SL, i Diseños Medi, SL.  
  
València, 7 d'octubre de 2022  
  
El president de la Generalitat,  
XIMO PUIG I FERRER